ประกาศกรมสรรพสามิต
เรื่อง หลักเกณฑ์
วิธีการ และเงื่อนไขการขอใช้สิทธิเสียภาษีในอัตราภาษีศูนย์
สำหรับสุราสามทับที่นำไปใช้ในการแพทย์
เภสัชกรรมหรือวิทยาศาสตร์[๑]
 

เพื่อให้การเสียภาษีในอัตราภาษีศูนย์สำหรับสุราสามทับที่นำไปใช้ในการแพทย์
เภสัชกรรม หรือวิทยาศาสตร์เป็นไปโดยถูกต้อง สะดวก รวดเร็ว มีประสิทธิภาพและมีมาตรฐานเป็นไปในแนวทางเดียวกัน
อาศัยอำนาจตามความใน ก) ใน ๑) ของ (ข) ของ (๒) ในประเภทที่ ๑๓.๐๒ ในบัญชีท้ายกฎกระทรวงกำหนดพิกัดอัตราภาษีสรรพสามิต
(ฉบับที่ ๒) พ.ศ. ๒๕๖๐ อธิบดีกรมสรรพสามิตจึงกำหนดหลักเกณฑ์ วิธีการ และเงื่อนไขการขอใช้สิทธิเสียภาษีในอัตราภาษีศูนย์สำหรับสุราสามทับที่นำไปใช้ในการแพทย์
เภสัชกรรมหรือวิทยาศาสตร์ โดยออกประกาศไว้ ดังต่อไปนี้

ข้อ ๑ ให้ยกเลิกประกาศกรมสรรพสามิต
เรื่อง หลักเกณฑ์ วิธีการ และเงื่อนไขการขอใช้สิทธิในอัตราภาษีศูนย์สำหรับสุราสามทับที่นำไปใช้ในการแพทย์
เภสัชกรรมหรือวิทยาศาสตร์ ลงวันที่ ๑๖ กันยายน พ.ศ. ๒๕๖๐

หมวด
๑
บททั่วไป
 

ข้อ ๒ ในประกาศนี้
สุราสามทับ หมายความว่า สุรากลั่นชนิดสุราสามทับที่มีแรงแอลกอฮอล์ตั้งแต่แปดสิบดีกรีขึ้นไป
ผู้ประกอบอุตสาหกรรม หมายความว่า ผู้ผลิตสุราสามทับ ซึ่งได้รับใบอนุญาตผลิตสุราสามทับเพื่อขายในราชอาณาจักรจากกรมสรรพสามิต
ผู้นำเข้า หมายความว่า ผู้ใช้สุราสามทับที่นำสุราสามทับเข้ามาในราชอาณาจักรเพื่อนำไปใช้ในการแพทย์
เภสัชกรรมหรือวิทยาศาสตร์ ตามประกาศนี้
ผู้ใช้สุราสามทับ หมายความว่า ผู้ได้รับอนุญาตให้นำสุราสามทับไปใช้ในการแพทย์ เภสัชกรรมหรือวิทยาศาสตร์ ตามประกาศนี้ 

หมวด
๒
การขอใช้สิทธิเสียภาษีในอัตราภาษีศูนย์สำหรับสุราสามทับ
ที่นำไปใช้ในการแพทย์
เภสัชกรรมหรือวิทยาศาสตร์
 

ข้อ ๓ ผู้ที่จะได้รับสิทธิเสียภาษีในอัตราภาษีศูนย์สำหรับสุราสามทับที่นำไปใช้ในการแพทย์
เภสัชกรรมหรือวิทยาศาสตร์ ต้องเป็นผู้ประกอบอุตสาหกรรม หรือผู้นำเข้า ตามประกาศนี้

ข้อ ๔ ผู้ประกอบอุตสาหกรรม
หรือผู้นำเข้า ที่ประสงค์จะขอใช้สิทธิเสียภาษีในอัตราภาษีศูนย์สำหรับสุราสามทับที่จะนำไปใช้ในการแพทย์
เภสัชกรรมหรือวิทยาศาสตร์ ให้ยื่นคำขอใช้สิทธิเสียภาษีในอัตราภาษีศูนย์สำหรับสุราสามทับที่จะนำไปใช้ในการแพทย์
เภสัชกรรมหรือวิทยาศาสตร์ ตามแบบ ภส. ๐๕ - ๐๖/๑๘ ท้ายประกาศนี้ โดยให้ปฏิบัติ ดังนี้
๔.๑ กรณีผู้ประกอบอุตสาหกรรมให้ยื่นคำขอต่อสรรพสามิตพื้นที่ ณ สำนักงานสรรพสามิตพื้นที่แห่งท้องที่ที่โรงอุตสาหกรรมสุราตั้งอยู่
และเมื่อสรรพสามิตพื้นที่พิจารณาคำขอแล้ว ให้เสนอความเห็นต่อผู้อำนวยการสำนักงานสรรพสามิตภาคที่กำกับดูแลสำนักงานสรรพสามิตพื้นที่นั้นเป็นผู้พิจารณาอนุญาตในแบบคำขอดังกล่าว
๔.๒ กรณีผู้นำเข้าให้ยื่นคำขอต่อสรรพสามิตพื้นที่ ณ สำนักงานสรรพสามิตพื้นที่แห่งท้องที่ที่ด่านศุลกากรหรือสำนักงานศุลกากรที่จะมีการนำสุราสามทับเข้ามาในราชอาณาจักรตั้งอยู่
และเมื่อสรรพสามิตพื้นที่พิจารณาคำขอแล้ว ให้เสนอความเห็นต่อผู้อำนวยการสำนักงานสรรพสามิตภาคที่กำกับดูแลสำนักงานสรรพสามิตพื้นที่นั้นเป็นผู้พิจารณาอนุญาตในแบบคำขอดังกล่าว

ข้อ ๕ ให้ผู้ได้รับสิทธิเสียภาษีในอัตราภาษีศูนย์ในข้อ
๔ ซึ่งมีหน้าที่เสียภาษีสรรพสามิตสำหรับสุราสามทับที่นำไปใช้ในการแพทย์
เภสัชกรรมหรือวิทยาศาสตร์ ยื่นแบบรายการภาษีและชำระภาษีตามอัตราที่กำหนดในกฎกระทรวงกำหนดพิกัดอัตราภาษีสรรพสามิตซึ่งใช้บังคับในเวลาที่ความรับผิดในอันจะต้องเสียภาษีสรรพสามิตเกิดขึ้น
กรณีที่ผู้มีหน้าที่เสียภาษีสรรพสามิตสำหรับสุราสามทับที่นำไปใช้ในการแพทย์
เภสัชกรรมหรือวิทยาศาสตร์ ไม่ปฏิบัติตามประกาศนี้ จะไม่ได้รับสิทธิเสียภาษีในอัตราภาษีศูนย์สำหรับสุราสามทับที่นำไปใช้ในการแพทย์ เภสัชกรรมหรือวิทยาศาสตร์
และต้องเสียภาษีรวมทั้งเบี้ยปรับและเงินเพิ่มตามอัตราที่กำหนดในกฎกระทรวงกำหนดพิกัดอัตราภาษีสรรพสามิตซึ่งใช้บังคับในเวลาที่ความรับผิดในอันจะต้องเสียภาษีสรรพสามิตเกิดขึ้น

ข้อ ๖ ผู้ประกอบอุตสาหกรรมต้องจำหน่ายสุราสามทับให้แก่ผู้ใช้สุราสามทับเท่านั้น
ห้ามมิให้จำหน่ายแก่บุคคลอื่นที่ไม่ได้รับอนุญาตตามประกาศนี้
ผู้นำเข้าต้องนำสุราสามทับไปใช้ในการแพทย์ เภสัชกรรมหรือวิทยาศาสตร์ ตามประกาศนี้เท่านั้น ห้ามมิให้จำหน่ายแก่บุคคลอื่น

ข้อ ๗ ในการขนย้ายสุราสามทับออกจากโรงอุตสาหกรรมสุราเพื่อไปใช้ในการแพทย์ เภสัชกรรมหรือวิทยาศาสตร์ ให้ผู้ควบคุมโรงอุตสาหกรรมสุราออกใบกำกับการขนย้ายสุราสามทับที่นำไปใช้ในการแพทย์
เภสัชกรรมหรือวิทยาศาสตร์ ตามแบบ ภส. ๐๕ - ๐๖/๒๑ ท้ายประกาศนี้
ในการขนย้ายสุราสามทับที่นำเข้ามาในราชอาณาจักรเพื่อนำไปใช้ในการแพทย์
เภสัชกรรมหรือวิทยาศาสตร์ตามที่กำหนดไว้ในประกาศนี้ ให้ใช้ใบขนสินค้าขาเข้าตามกฎหมายว่าด้วยศุลกากรแทนใบกำกับการขนสุราสามทับ

หมวด
๓
การขออนุญาตเป็นผู้ใช้สุราสามทับในการแพทย์
เภสัชกรรมหรือวิทยาศาสตร์
 

ข้อ ๘ ผู้ใช้สุราสามทับในการแพทย์ เภสัชกรรมหรือวิทยาศาสตร์
ต้องเป็นหน่วยงาน ดังต่อไปนี้
๘.๑ ส่วนราชการ
๘.๒ โรงพยาบาล
๘.๓ สถานพยาบาลที่รับผู้ป่วยไว้ค้างคืน
๘.๔ รัฐวิสาหกิจที่จัดตั้งขึ้นเพื่อดำเนินการด้านการแพทย์
เภสัชกรรมหรือวิทยาศาสตร์

ข้อ ๙ ให้ผู้ประสงค์จะนำสุราสามทับไปใช้ในการแพทย์
เภสัชกรรมหรือวิทยาศาสตร์ ยื่นคำขออนุญาตเป็นผู้ใช้สุราสามทับในการแพทย์ เภสัชกรรมหรือวิทยาศาสตร์ ตามแบบ
ภส.๐๕ - ๐๖/๑๙ ท้ายประกาศนี้ ต่อสรรพสามิตพื้นที่
ณ สำนักงานสรรพสามิตพื้นที่แห่งท้องที่ที่หน่วยงานที่ใช้สุราสามทับตั้งอยู่
และให้สรรพสามิตพื้นที่นั้นเป็นผู้พิจารณาอนุญาตในแบบคำขอดังกล่าว

ข้อ ๑๐ รัฐวิสาหกิจที่จัดตั้งขึ้นเพื่อดำเนินการด้านการแพทย์
เภสัชกรรมหรือวิทยาศาสตร์ ซึ่งเป็นผู้ได้รับอนุญาตให้เป็นผู้ใช้สุราสามทับสามารถจำหน่ายสุราสามทับที่ได้รับสิทธิเสียภาษีในอัตราภาษีศูนย์ที่ซื้อจากผู้ประกอบอุตสาหกรรมให้แก่หน่วยงานตามข้อ
๘ ซึ่งได้รับอนุญาตให้เป็นผู้ใช้สุราสามทับจากกรมสรรพสามิต ทั้งนี้ การจำหน่ายสุราสามทับดังกล่าวให้ถือว่าเป็นการนำสุราสามทับไปใช้ในการแพทย์
เภสัชกรรมหรือวิทยาศาสตร์
ให้รัฐวิสาหกิจตามวรรคหนึ่งมีหน้าที่รวบรวมต้นฉบับแบบคำขออนุญาตของหน่วยงานที่ได้รับอนุญาตให้เป็นผู้ใช้สุราสามทับตามข้อ
๘ ซึ่งซื้อหรือรับสุราสามทับที่ได้รับสิทธิเสียภาษีในอัตราภาษีศูนย์จากรัฐวิสาหกิจนั้นเพื่อให้เจ้าพนักงานสรรพสามิตตรวจสอบ

ข้อ ๑๑ การอนุญาตให้ใช้สุราสามทับตามประกาศฉบับนี้ให้ใช้ได้จนถึงวันสิ้นปีปฏิทินของปีที่ได้รับอนุญาต
ในกรณีที่ผู้ใช้สุราสามทับในการแพทย์ เภสัชกรรมหรือวิทยาศาสตร์
ประสงค์จะขอใช้สุราสามทับในปีถัดไป ให้ยื่นขออนุญาตก่อนวันสิ้นปีปฏิทินของปีที่ได้รับอนุญาต
ทั้งนี้ หากจำนวนสุราสามทับที่จะขออนุญาตใช้มีปริมาณสูงกว่าที่ใช้ในปีปัจจุบัน
ให้แนบรายละเอียดของการใช้ พร้อมสถิติการใช้ในแต่ละเดือนของปีปัจจุบันเพื่อประกอบการพิจารณาด้วย

ข้อ ๑๒ ให้ผู้ใช้สุราสามทับ
ปฏิบัติดังนี้
๑๒.๑ นำสุราสามทับไปเก็บรักษาไว้โดยแยกเป็นสัดส่วน ถูกต้องตรงตามจำนวนที่ได้รับอนุญาต
๑๒.๒ จัดทำบัญชีประจำวันแสดงการรับ - จ่าย และคงเหลือสุราสามทับตามแบบ
ภส. ๐๕ - ๐๖/๒๐ ท้ายประกาศนี้ โดยการทำบัญชีดังกล่าวต้องลงรายการรับ - จ่าย และปริมาณคงเหลือของสุราสามทับรวมถึงปริมาณสุราสามทับที่ใช้ไปเมื่อสิ้นวันทุกวัน
ถ้าวันใดที่ไม่มีการรับหรือจ่ายสุราสามทับก็ให้แสดงไว้ในบัญชีว่าไม่มีการรับหรือจ่ายสุราสามทับ
บัญชีประจำวันให้เก็บรักษาไว้ ณ โรงอุตสาหกรรมนั้นไม่น้อยกว่า
๕ ปี นับแต่วันสิ้นปีที่มีการลงบัญชีเพื่อให้เจ้าพนักงานสรรพสามิตตรวจสอบได้ตลอดเวลา

ข้อ ๑๓ ผู้ใช้สุราสามทับต้องยินยอมให้เจ้าพนักงานสรรพสามิตเข้าไปทำการตรวจสอบการใช้สุราสามทับ
ตามที่สรรพสามิตพื้นที่ ณ สำนักงานสรรพสามิตพื้นที่แห่งท้องที่ที่สถานที่ใช้สุราสามทับตั้งอยู่กำหนด

ข้อ ๑๔ ผู้ใช้สุราสามทับต้องใช้สุราสามทับ
ณ สถานที่ที่ได้รับอนุญาตจากกรมสรรพสามิตเท่านั้น และไม่นำสุราสามทับไปใช้ในวัตถุประสงค์อื่น

ข้อ ๑๕ กรณีที่ผู้ใช้สุราสามทับไม่ปฏิบัติตามหลักเกณฑ์
วิธีการ และเงื่อนไขตามที่กำหนดในประกาศนี้ สรรพสามิตพื้นที่ผู้อนุญาตจะพิจารณาเพิกถอนการอนุญาตให้เป็นผู้ใช้สุราสามทับในการแพทย์
เภสัชกรรมหรือวิทยาศาสตร์ ที่ได้อนุญาตไว้ทั้งหมด โดยผู้นั้นจะขออนุญาตใหม่อีกไม่ได้จนกว่าจะพ้นกำหนด
๑ ปี นับแต่วันที่ได้ทราบคำสั่งเพิกถอน หรืออาจมีคำสั่งไม่อนุญาตสำหรับการยื่นคำขอเป็นผู้ใช้สุราสามทับในการแพทย์
เภสัชกรรมหรือวิทยาศาสตร์ โดยผู้นั้นจะขออนุญาตใหม่อีกไม่ได้จนกว่าจะพ้นกำหนด ๓ เดือน นับแต่วันที่ได้ทราบคำสั่งไม่อนุญาต ทั้งนี้ ในกรณีที่เพิกถอนการอนุญาต ให้สำนักงานสรรพสามิตพื้นที่ที่มีคำสั่ง
ส่งสำเนาคำสั่งเพิกถอนดังกล่าวให้ผู้ประกอบอุตสาหกรรม
และ/หรือรัฐวิสาหกิจที่จัดตั้งขึ้นเพื่อดำเนินการด้านการแพทย์ เภสัชกรรมหรือวิทยาศาสตร์
ทราบด้วย
ผู้ที่ถูกเพิกถอนการอนุญาตเป็นผู้ใช้สุราสามทับ หรือผู้ได้รับคำสั่งไม่อนุญาตให้เป็นผู้ใช้สุราสามทับตามวรรคหนึ่ง
สามารถใช้สุราสามทับที่เสียภาษีในอัตราภาษีศูนย์ที่เหลืออยู่ในความครอบครองต่อไปได้จนกว่าสุราสามทับดังกล่าวจะหมดสิ้นไป

บทเฉพาะกาล
 

ข้อ ๑๖ การดำเนินการใด
ๆ ตามประกาศกรมสรรพสามิต เรื่อง หลักเกณฑ์ วิธีการ และเงื่อนไขการขอใช้สิทธิในอัตราภาษีศูนย์สำหรับสุราสามทับที่นำไปใช้ในการแพทย์
เภสัชกรรมหรือวิทยาศาสตร์ ลงวันที่ ๑๖ กันยายน พ.ศ.
๒๕๖๐ ที่ได้ดำเนินการไว้ก่อนวันที่ประกาศนี้ใช้บังคับ ให้เป็นอันใช้ได้ต่อไปจนกว่าจะสิ้นสุดไปโดยเงื่อนไขหรือเงื่อนเวลาที่กำหนดไว้
หรือจนกว่าจะมีคำสั่งยกเลิกหรือเปลี่ยนแปลง

ข้อ ๑๗ ประกาศนี้ให้ใช้บังคับตั้งแต่วันถัดจากวันออกประกาศเป็นต้นไป


ประกาศ ณ
วันที่ ๔ มิถุนายน พ.ศ. ๒๕๖๓
พชร
อนันตศิลป์
อธิบดีกรมสรรพสามิต
[เอกสารแนบท้าย]

๑. คำขอใช้สิทธิเสียภาษีในอัตราภาษีศูนย์สำหรับสุราสามทับที่จะนำไปใช้ในการแพทย์
เภสัชกรรมหรือวิทยาศาสตร์ (ภส. ๐๕ - ๐๖/๑๘)
๒.
คำขออนุญาตเป็นผู้ใช้สุราสามทับในการแพทย์ เภสัชกรรมหรือวิทยาศาสตร์ (ภส. ๐๕ -
๐๖/๑๙)
๓.
บัญชีประจำวันแสดงการรับ - จ่าย และคงเหลือสุราสามทับ (ภส. ๐๕ - ๐๖/๒๐)
๔. ใบกำกับการขนย้ายสุราสามทับที่นำไปใช้ในการแพทย์
เภสัชกรรมหรือวิทยาศาสตร์ (ภส. ๐๕ - ๐๖/๒๑)

(ดูข้อมูลจากภาพกฎหมาย)





ธนบดี/จัดทำ
๒๒
กันยายน ๒๕๖๓

สุภาทิพย์/ตรวจ
๘ กุมภาพันธ์
๒๕๖๔

[๑] ราชกิจจานุเบกษา
เล่ม ๑๓๗/ตอนพิเศษ ๑๖๕ ง/หน้า ๑๕/๒๐ กรกฎาคม ๒๕๖๓